**OPŠTINA NIKŠIĆ**

***SAVJET ZA SARADNJU LOKALNE SAMOUPRAVE I NEVLADINIH ORGANIZACIJA***

I Z V J E Š T A J

O RADU SAVJETA ZA SARADNJU LOKALNE SAMOUPRAVE I

NEVLADINIH ORGANIZACIJA ZA 2022. GODINU

Nikšić, mart 2023. godine

**I Uvod**

Skupština opštine je saglasno Zakonu o lokalnoj samoupravi i Statutu opštine Nikšić, a u skladu sa modelom Odluke koju su sačinili Zajednica opština i OEBS, donijela Odluku o Savjetu za saradnju lokalne samouprave i nevladinih organizacija. Odlukom su utvrđena prava i dužnosti, sastav, način imenovanja i rada Savjeta.

Savjet za saradnju lokalne samouprave i nevladinih organizacija formiran je u cilju unapređenja institucionalnog okvira i jačanja kapaciteta za stvaranje uslova za unapređenje saradnje i razvijanje odnosa između Opštine i nevladinih organizacija.

Na sjednici Skupštine od 18. 10. 2021. godine imenovan je Savjet u sastavu: predsjednik Skupštine opštine Nemanja Vuković je ujedno i predsjednik Savjeta, Miladin Tomić i Svetlana Tomić, predstavnici Opštine i Bojana Durutović i Marina Došen, predstavnici nevladinih organizacija.

Budući da je na sjednici Skupštine od 17. 6. 2022. godine konstatovan prestanak mandata članicama Savjeta - Svetlani Tomić i Marini Došen, zbog podnošenja ostavke, pokrenut je postupak predlaganja kandidata za nova dva člana Savjeta.

Po okončanju postupka po javnom pozivu za predlaganje kandidata za dva člana Savjeta, na sjednici Skupštine opštine Nikšić održane 10. 10. i 11. 10. 2022. godine, donešena je Odluka o imenovanju Kristine Vasiljević, članice iz reda organa lokalne uprave i Jelene Milić, članice iz reda nevladinih organizacija.

Služba za skupštinske poslove pruža stručnu i administrativnu podršku radu Savjeta i priprema materijale za održavanje sjednica i realizaciju zaključaka i preporuka.

Članom 4 Odluke o osnivanju Savjeta, propisana je obaveza Savjeta da jednom godišnje podnosi Skupštini opštine izvještaj o svom radu.

**II Ostvarivanje funkcije Savjeta**

Izvještajem o radu Savjeta za 2022. godinu, obuhvaćen je period od 1. 1. 2022. - 31. 12. 2022. godine.

Savjet je u periodu od 1. 1. - 31. 12. 2022. godine, održao četiri sjednice.

Na 2. sjednici, koja je održana 22. 3. 2022. godine, razmatrane su planirane aktivnosti Savjeta, kao i dinamika njihove realizacije za period 22. 3. - 1. 6. 2022. godine.

Sjednici su prisustvovali i pozivu se odazvali zainteresovani predstavnici nevladinog sektora.

Savjet za saradnju lokalne samouprave i nevladinih organizacija je istakao da će u narednom periodu kontinuirano raditi na unaprjeđenju saradnje između organa lokalne uprave i nevladinih organizacija i da je poziv na sjednicu Savjeta prvi korak ka boljoj saradnji, a da postoji prostor da se kroz konkretne projekte izgrade još kvalitetniji odnosi, od kojih će koristi imati svi građani Nikšića.

Na istoj sjednici, Savjet za saradnju lokalne samouprave i nevladinih organizacija i predstavnici civilnog sektora iz Nikšića, zajednički su usvojili sljedeće zaključke i preporuke:

1. Potrebno je unaprijediti komunikaciju između Savjeta i organizacija civilnog društva iz Nikšića, a učešće na sjednici Savjeta je dobra polazna osnova za uspostavljanje bolje saradnje i komunikacije;

2. Potrebno je formirati listu kontakata zainteresovanih NVO i organa lokalne uprave, kao i grupu na društvenim mrežama, kako bi organizacije civilnog društva bile blagovremeno informisane o radu lokalne uprave, projektima, konkursima i javnim raspravama.

3. Potrebno je dodatno raditi na afirmaciji javnosti i transparentnosti saradnje Opštine i organizacija civilnog društva;

4. Potrebno je izvršiti redizajn sajta Opštine Nikšić, kako bi informacije o radu lokalne uprave bile dostupnije građanima i organizacijama civilnog društva;

5. Potrebno je dodatno afirmisati institut javne rasprave, kako bi građani i organizacije civilnog društva bili aktivni učesnici u procesu donošenja odluka;

6. Potrebno je razmotriti izdvajanje sredstava za veću inkluziju manjinskih zajednica;

7. Potrebno je pristupiti izmjenama i dopunama kriterijuma, koji se odnose na dodjelu sredstava putem javnih poziva koje raspisuje Opština Nikšić, kao i preciznije definisanje kriterijuma za dodjelu prostorija za rad organizacijama civilnog društva, uz vođenje evidencije koje NVO koriste opštinske prostorije;

8. Da finansiranje projekata bude u cilju sprovođenja javnih politika i konkretnih rezultata za zajednicu;

9. Da se u skladu sa administrativno – tehničkim mogućnostima pristupi izmjenama i dopunama instituta „slobodna stolica”, kako bi se organizacije civilnog društva jednostavnije prijavljivale za učešće u radu sjednica Skupštine;

10. Da se razmotri mogućnost organizovanja godišnje konferencije, na kojoj bi predstavnici Opštine Nikšić i organizacije civilnog društva razmatrale saradnju tokom godine, iznijele potencijalne probleme i modele za unapređenje saradnje.

Na 3. Sjednici,koja jeodržana 27. 6. 2022. godine, Savjet je od strane sekretarke Komisije za raspodjelu sredstava, Biljane Pinjatić, informisan o projektima nevladinih organizacija kojima su dodijeljena sredstva po Javnom konkursu i dinamici njihove realizacije.

Pinjatić je istakla da su Odlukom o raspodjeli sredstava kao prioritetne oblasti za 2022. godinu, označeni projekti koji pomažu i unapređuju oblasti prostorno-planskog uređenje grada i očuvanja i unapređenja životne sredine, te da je izvršena raspodjela sredstava za finansiranje projekata nevladinih organizacija u ukupnom iznosu od 24.888,81€ i to: Udruženju vojnih invalida, Društvu mladih ekologa, NVO „Pandurica“, NVU za očuvanje prirode i promociju turizma „Morakovo“, Dobrovoljno vatrogasnom društvu „Vojnik“ i NVU Putevima predaka. Takođe, pojasnila je da su svi dobitnici sredstava u obavezi da tri dana prije realizacije bilo kojih aktivnosti u okviru projekta o tome obavijeste Komisiju, da je dobitnicima sredstava na početku realizacije projekata uplaćeno 50% sredstava, da su u obavezi da podnose periodične izvještaje Komisiji, da im se nakon usvajanja izvještaja uplaćuje druga polovina sredstava i da je krajnji rok za završetak projekata, do kraja tekuće godine.

Predsjednik Savjeta, Nemanja Vuković, informisao je članove Savjeta da su dvije članice, Svetlana Tomić i Marina Došen, podnijele ostavku, da je pripremljen Javni poziv za dva nova člana Savjeta, da jednog člana predlaže predsjednik Opštine iz reda organa lokalne uprave i javnih službi, a da drugog člana predlažu nevladine organizacije.

Na 4. sjednici, održanoj 23. 9. 2022. godine, Savjet je razmatrao realizaciju zaključaka sa 2. sjednice Savjeta, održane 22. 3. 2022. godine, s posebnim osvrtom na Zaključak koji se odnosi na redizajn sajta Opštine.

Miladin Tomić, član Savjeta, istakao je da se na redizajnu sajta radilo mnogo, da je u saradnji sa nevladinim organizacijama prezentovana platforma Lokalna uprava na dlanu, što će omogućiti građanima jednostavniji pristup informacijama, kao i da će uskoro biti implementirana aplikacija preko koje će građani moći da prijave probleme u radu isključivo nadležnoj službi.

Predsjednik Savjeta je izrazio zadovoljstvo novim servisom e-uprava, koji smatra veoma značajanim, kako za građane tako i za organe lokalne uprave.

Takođe, sugerisao je da se na sajtu Opštine napravi baner- važni kontakti, kako bi građani na što jednostavniji način dobili pravovremene i provjerene informacije sa kredibilnih adresa.

Na 5. sjednici koja je održana 9. 12. 2022. godine Savjet se upoznao sa aktivnostima na realizaciji projekta „ReLoaD 2“.

Milijana Kovač, koordinatorka na projektu „ReLoaD“, ispred Opštine Nikšić je podsjetila članove Savjeta da je ReLoaD 2 nastavak regionalnog projekta koji finansira Evropska unija, a sprovodi Program Ujedinjenih nacija, koji ima za cilj  jačanje partnerstva između lokalnih samouprava i civilnog društva na Zapadnom Balkanu povećanjem transparentnosti u procesu finansiranja NVO iz budžeta lokalnih samouprava i podsticanjem učešća mladih i građana u donošenju odluka za razvoj zajednice. Naglasila je da je u Crnoj Gori putem javnih poziva izabrano 5 klastera lokalnih samouprava i to : **Tara** – opštine Mojkovac, Kolašin i Pljevlja, **Coastal Mates**– opštine Budva, Herceg Novi, Kotor i Tivat, **Zajedno za sjever** – opštine Andrijevica i Berane, **Zajedno Nikšić i Plužine** – opštine Nikšić i Plužine i **Središnji region** – Glavni grad Podgorica, Prijestonica Cetinje, Opština u okviru Glavnog grada Podgorica – Golubovci i Opština Danilovgrad. Istakla je da sredstva koja su opredijeljena ovim programom iznose 170 000 eura iz EU fondova, te da Opština Nikšić i Opština Plužine sufinansiraju isti sa 34 000eura za dvije godine. Napomenula je da su, za 2022. godinu, pet nevladinih organizacija iz Opštine Nikšić i jedna nevladina organizacija iz opštine Plužine dobile sredstva javnim pozivom.

Savjet je podržao realizaciju programa ReLoaD 2 i izrazio želju da sličnih projekata bude i u narednom periodu.

Takođe, Savjet je na sjednici razmatrao mogućnosti saradnje lokalne samouprave i nevladinih organizacija na zajedničkim projektima i povlačenju više sredstava iz međunarodnih fondova i s tim u vezi donio sljedeću preporuku:

- predsjedniku Opštine, kao nadležnom organu, da sagleda mogućnosti za formiranje stručnog tima za izradu projekata, koga bi činili zaposleni iz različitih resora lokalne uprave i predstavnici zainteresovanih nevladinih organizacija, koji posjeduju znanja i iskustva u pisanju projekata, a sve u cilju stvaranja pretpostavki za povlačenje što više sredstava putem projekata iz međunarodnih fondova.

**III Javnost rada**

Savjet javnost rada u izvještajnom periodu obezbjeđuje, podnošenjem godišnjeg Izvještaja o radu Skupštini i objavljivanjem Izvještaja na internet stranici Opštine i na drugi pogodan način.

**IV Zaključno razmatranje**

U izvještajnom periodu, Savjet je svoju funkciju ostvarivao u skladu sa Zakonom o lokalnoj samoupravi, Statutom opštine Nikšić, Odlukom o Savjetu za saradnju lokalne samouprave i nevladinih organizacija.

Savjet je u obavljanju svoje funkcije stvorio uslove za unapređenje, saradnju i razvijanje odnosa između Opštine Nikšić i nevladinih organizacija.

Savjet je podstakao dijalog o svim pitanjima značajnim za jačanje saradnje i povjerenja, radi doprinosa što kvalitetnijoj realizaciji politika koje utiču na okruženje u kojem djeluju nevladine organizacije.

Savjet je ostvario potreban nivo komunikacije i saradnje sa organima lokalne uprave i javnim službama, kao i sa Komisijom za raspodjelu sredstava za finansiranje projekata nevladinih organizacija.

Preporukama i zaključcima Savjet je pokušao da utiče na organe lokalne uprave da se kvalitetnije realizuju politike u oblasti saradnje sa nevladinim organizacijama.

Savjet je konstatovao da je Skupština opštine, u prethodnom periodu, podsticala uključivanje predstavnika nevladinih organizacija u radu sjednice Skupštine opštine, putem instituta “slobodna stolica”, objavljivanjem poziva nevladinim organizacijama za prijavu učešća na sjednice Skupštine opštine na web-sajtu, ali da odziv nevladinih organizacija nije bio na zadovoljavajućem nivou.

Savjet će u narednom periodu nastaviti da prati i razmatra sva pitanja iz svoje nadležnosti i da pravovremeno zauzima stavove, daje predloge i podnosi inicijative za njihovo rješavanje .

***SAVJET ZA SARADNJU LOKALNE SAMOUPRAVE***

***I NEVLADINIH ORGANIZACIJA***

**P r e d s j e d n i k**

Nemanja Vuković,s.r.